Sosia

Sosia est persona Amphitruonis comoediae Plautinae, ubi servus  Thebani  ducis Amphitruonis  ita nominatur. Quo nomine Graeco (Σωσίας) servi saepius nominabantur.Karl Ernst Georges: "Sosia" - apud: Ausführliches lateinisch-deutsches Handwörterbuch, Hannoverae 1918, tomus 2, col. 2739 
Nescimus hancine personam e comoedia Graeca hodie deperdita sumpserit—quod verisimilius est—an ipse excogitaverit Plautus. Certe cum archetypo comoediae Graecae congruit: nam est servus et verberum metuens et protervus et callidus et loquax, in primis vero vini cibique amator. Postea Sosia apparet apud auctores hodiernos qui novas fabulas, Plautum imitantes, de eodem argumento scripserunt, inter quos Ioannes de Rotrou (Les deux Sosies, 1636), Molière (Amphitryon, 1668), Ioannes Drydenius (1690), Henricus de Kleist (1807), Ioannes Giraudoux (Amphitryon 38, 1929). Ab ipso Molière partes Sosiae in scaena actae 
sunt.

De fabula
Fabula e mythologia Graeca sumpta est: etenim Iuppiter, dum amore formosae Alcmenae captus complexum eius cupit, speciem mariti absentis Amphitruonis induit, uxoris castae et amantis decipiendae causa. Mercurius eum comitatur, qui et ipse sese adsimulavit Sosiae, Amphitruonis servo. Ita fit ut, nuntius victoriae e castris domum uxori a domino praemissus, verus Sosia in falsum Sosiam (Mercurium) incidat, qui eum domo prohibet ac negat eum Sosiam esse posse, quia ipse sit. Post longas argumentationes, cum Mercurius "pugnis plus valeret," verus Sosia victus confessus est se non esse Sosiam ac mandatis infectis ad dominum Amphitruonem rediit. E qua confusione prima scaena comoediae Plautinae miram vim comicam duxit (hanc opportunitatem ne imitatores quidem omiserunt). Molière Sosiae quoque uxorem dedit, Cleanthim nomine. Ita confusio coniugalis in fabula Francogallica duplicata est.

De sensu hodierno
Hanc propter fabulam celeberrimam in linguis pluribus (Francica et Italiana, exempli gratia), sosia nomen sermonis communis factum est. Sosia est homo alteri homini non cognato tam similis ut plerique hac similitudine decipiantur ac confundantur. Exempli gratia, Saddamo Hussein plures sosiae sive bifariiKarl Ernst Georges: "bifarius" - apud: Ausführliches lateinisch-deutsches Handwörterbuch, Hannoverae 1913, tomus 1, col. 826 fuerunt, quos mercede conducebat ad occisores politicos fallendos.

Fontes
Hazel E. Barnes, "The Case of Sosia versus Sosia", The Classical Journal, 1957: 19-24 
Florence Dupont,	"Signification théâtrale du double dans l'Amphitryon de Plaute", Vita Latina, 1998: 2-12
Laffont et Bompiani, Dictionnaire des personnages (Robert Laffont: 1982)
Plautus, Amphitruo

Nexus externi
comoediae textus - apud: thelatinlibrary.com
Ludovicus Gurlitt: "Plautus: Amphitruo" - Apud: Die Komödien des Plautus, tomus 4, Berolini 1922, p. 365–466 (interpretatio Theodisca)
Notae

Categoria:Comoediae
Categoria:Personae litterariae
Categoria:Personae scaenicae